b'\n_START_ARTICLE_\nOrze\xc5\x82i juhtum\n_START_PARAGRAPH_\nOrzeli juhtum oli Poola allveelaeva Orzeli saabumine Tallinna, interneerimine ja seej\xc3\xa4rel p\xc3\xb5genemine 18. septembril 1939 Tallinna s\xc3\xb5jasadamast. _NEWLINE_Juhtumi tulemuseks olid toona olulised v\xc3\xa4lispoliitilised tagaj\xc3\xa4rjed ning seda kasutati \xc3\xbche ettek\xc3\xa4\xc3\xa4ndena N\xc3\xb5ukogude Liidu poolt Eesti Vabariigi survestamisel.\n_START_SECTION_\nLaeva saabumine ja interneerimine\n_START_PARAGRAPH_\n1939. a 14. septembri \xc3\xb6\xc3\xb6sel saabus s\xc3\xb5jas oleva Poola allveelaev Orzel ootamatult Tallinna reidile ja soovis kasutada neutraalses riigis abi. Komand\xc3\xb6r (Henryk K\xc5\x82oczkowski) olnud haige ja laeval rike. _NEWLINE_Laev lubati k\xc3\xbcll sadamasse, kuid otsustati interneerida. Laevalt v\xc3\xb5eti maha merekaardid ja v\xc3\xa4idetavalt ka v\xc3\xa4\xc3\xa4rtuslikum alkoholitagavara, kuid ei j\xc3\xb5utud \xc3\xb5igeaegselt maha v\xc3\xb5tta torpeedosid ega k\xc3\xbctust. Poolakatel lubati kohtuda diplomaatidega. Eesti merej\xc3\xb5ududest pandi laeva valvama 2 madrust. Lisaks pidi laeva valvama torpeedopaat Sulev. Praktiliselt kuulus tegelikult eestlaste s\xc3\xbcmpaatia toona poolakatele, kes olid langenud Saksamaa r\xc3\xbcnnaku ohvriteks. See v\xc3\xb5is n\xc3\xb5rgendada t\xc3\xa4helepanu.\n_START_SECTION_\nLaeva p\xc3\xb5genemine\n_START_PARAGRAPH_\nKui NSV Liit 17. septembril Poolale kallale tungis, p\xc3\xb5genes Orze\xc5\x82 j\xc3\xa4rgmisel p\xc3\xa4eval (Jan Grudzi\xc5\x84ski juhtimisel) Tallinnast. Selleks v\xc3\xb5tsid poolakad Eesti vahimehed vangi ja v\xc3\xa4ljusid p\xc3\xa4rast m\xc3\xb5ningasi man\xc3\xb6\xc3\xb6verdamise viperusi sadamast. Sulevi kahuritest tuld ei avatud. "Orze\xc5\x82i p\xc3\xb5genemine k\xc3\xa4is v\xc3\xa4ga lihtsalt," on meenutanud madrus Boris Kivik, " - elektri-telefoniliin l\xc3\xb5igati l\xc3\xa4bi ja kail olnud valvur Boris Mahlstein meelitati laeva, kus ta uimaseks l\xc3\xb6\xc3\xb6di, ning laev asuski kai \xc3\xa4\xc3\xa4rest eemalduma."_NEWLINE_Orzeli suunas avati k\xc3\xbcll tuli merekindlustest, kuid laev sukeldus. Tulemusi ei andnud laeva otsingud Eesti vetes j\xc3\xa4rgmistel p\xc3\xa4evadel. K\xc3\xbcll p\xc3\xb5rkas torpeedopaat Sulev merel kokku piirivalvepaadiga, mis uppus._NEWLINE_Allveelaev ilmus v\xc3\xa4lja Gotlandi l\xc3\xa4histel ning saatis kaks kaasav\xc3\xb5etud Eesti meremeest toiduainete ja kojus\xc3\xb5idurahaga kummipaadis maale.\n_START_SECTION_\nJ\xc3\xa4rellugu\n_START_PARAGRAPH_\nInterneeritud laeva p\xc3\xb5genemine andis NSV Liidule ettek\xc3\xa4\xc3\xa4nde s\xc3\xbc\xc3\xbcdistada Eestit N\xc3\xb5ukogude Liiduga s\xc3\xb5jas oleva riigi abistamises. N\xc3\xb5ukogude s\xc3\xb5jalaevad asusid demonstratiivselt ristlema Eesti territoriaalvete l\xc3\xa4hedal, otsimaks p\xc3\xb5genenud allveelaeva. Hiljem m\xc3\xb5eldi survestamiseks veel v\xc3\xa4lja propagandalugusid nagu vene aurulaeva Metallist uputamine Narva lahes "tundmatu allveelaeva" poolt._NEWLINE_24. septembril n\xc3\xb5udis NSV Liit Eestilt ultimatiivselt vastastikuse abistamise pakti allakirjutamist, \xc3\xa4hvardades keeldumise korral s\xc3\xb5jaga. Eesti alistus ja 28. septembril kirjutati lepingule alla._NEWLINE_Merej\xc3\xb5ududes viidi seoses juhtumiga l\xc3\xa4bi ka juurdlus ja karistati s\xc3\xbc\xc3\xbcdlasi. Merej\xc3\xb5udude juhataja Valev Mere vabastati ametist.'